b'\n_START_ARTICLE_\nMa\xc4\x8dek v \xc4\x8drnilu\n_START_SECTION_\nVsebina ljudske basni\n_START_PARAGRAPH_\nReven \xc4\x8devljar je imel pri hi\xc5\xa1i kopico otrok in belega ma\xc4\x8dka. Gospodarju je bil ma\xc4\x8dek zvest tovari\xc5\xa1, mi\xc5\xa1kam in podganam pa najhuj\xc5\xa1i sovra\xc5\xbenik. Vsak dan je beli ma\xc4\x8dek polovil nekaj mi\xc5\xa1i, ki so zbe\xc5\xbeale v svoja skrivali\xc5\xa1\xc4\x8da takoj, ko se je prikazal. Ko je ma\xc4\x8dek naredil po hi\xc5\xa1i lep mir in strah, se je pri\xc5\xa1el po svoji stari ma\xc4\x8dji navadi k \xc4\x8devljarju muzat in prilizovat. Nekega jutra, ko je ma\xc4\x8dek iskal prigrizek, je po nerodnosti padel v veliko posodo \xc4\x8devljarskega \xc4\x8drnila, s katerim je \xc4\x8devljar \xc4\x8drnil in mazal novo obutev. Ko so mi\xc5\xa1ke zagledale \xc4\x8drnega ma\xc4\x8dka, so se \xc4\x8dudile, kako se je njihov sovra\xc5\xbenik tako hitro spremenil. Mislile so, da si je nadel \xc4\x8drno suknjo, ker je \xc5\xbealosten, ker jih je tako neusmiljeno preganjal. Bile so prepri\xc4\x8dane, da je spokornik, ki se posti in da zaradi tega ne bo ve\xc4\x8d jedel mesa. Zato so sklenile, da mu lahko zaupajo. Brezskrbne in vesele so se igrale okrog \xc4\x8drnega ma\xc4\x8dka in bile prav dobre volje. Ma\xc4\x8dek pa se je potuhnil in le \xc4\x8dakal na ugoden trenutek. Planil je med mi\xc5\xa1i in polovil vse, ki jim ni uspelo zbe\xc5\xbeati. \xc2\xbbGorje nam,\xc2\xab so kri\xc4\x8dale mi\xc5\xa1i, kar jih je sre\xc4\x8dno zbe\xc5\xbealo, \xc2\xbbma\xc4\x8dek le suknjo spremeni, narave nikoli.\xc2\xab\n_START_SECTION_\nPrirojeni plenilec in njegova krinka\n_START_PARAGRAPH_\nZgodba o ma\xc4\x8dku, ki je padel v \xc4\x8drnilo, pravzaprav govori o temnem mo\xc5\xa1kem, prirojenem plenilcu, svojstveni in nesporni sili, ki jo je treba vtisniti v spomin in obvladati. Da bi \xc5\xbeenske, ki v na\xc5\xa1i ljudski pravljici igrajo vlogo pla\xc5\xa1nih mi\xc5\xa1i, obvladale plenilca, je nujno, da ohranijo vse instinktivne mo\xc4\x8di. \xc4\x8ceprav naj bi ma\xc4\x8dek, torej temni plenilec, po nesre\xc4\x8di padel v \xc4\x8drnilo, si je v bistvu le nadel krinko, pla\xc5\xa1\xc4\x8d pod katerim je postal neprepoznaven, bolj doma\xc4\x8d in za naivno \xc5\xbeensko prav ni\xc4\x8d nevaren. \xc4\x8ceprav je veliko naivnih \xc5\xbeensk podleglo mo\xc4\x8di plenilca, so se nekatere vendarle re\xc5\xa1ile in ravno tiste, so iz te zgodbe od\xc5\xa1le mo\xc4\x8dnej\xc5\xa1e in modrej\xc5\xa1e, saj so se nau\xc4\x8dile na prvi pogled prepoznati zvija\xc4\x8dnega plenilca svoje psihe, \xc4\x8detudi je zavit v druga\xc4\x8den pla\xc5\xa1\xc4\x8d in je na prvi pogled povsem nenevaren. To nam lahko doka\xc5\xbee nauk na koncu na\xc5\xa1e \xc5\xa1tajerske ljudske basni, ki pravi:\xc2\xa0\xc2\xbbMa\xc4\x8dek le suknjo spremeni, narave nikoli.\xc2\xab\xc2\xa0Zato so pou\xc4\x8dne zgodbe, kot so basni, tako dragocene; vsebujejo iniciacijske zemljevide, tako da je mogo\xc4\x8de dokon\xc4\x8dati tudi delo, ki je naletelo na ovire.\n_START_SECTION_\nNaivna \xc5\xbeenska kot lahek plen\n_START_PARAGRAPH_\nMi\xc5\xa1i bi lahko poosebljale mlade \xc5\xbeenske, ki se dajo hitro ukaniti. Sprva jih je beli ma\xc4\x8dek pla\xc5\xa1il, potem pa si je nadel \xc4\x8drn pla\xc5\xa1\xc4\x8d in njihova intuicija je bila uti\xc5\xa1ana. Skoraj vse \xc5\xbeenske so vsaj enkrat do\xc5\xbeivele kaj podobnega. Napa\xc4\x8dna presoja je skoraj normalna za \xc5\xbeensko, premlado, da bi imela razvite alarmne sisteme. Na to nas lahko opozori poved:\xc2\xa0\xc2\xbbTako so mi\xc5\xa1i modrovale, kakor pa\xc4\x8d mi\xc5\xa1i modrujejo.\xc2\xab\xc2\xa0Naivnost in nepremi\xc5\xa1ljenost mlade \xc5\xbeenske najlep\xc5\xa1e zasledimo v povedih:\xc2\xa0\xc2\xbbBrezskrbne in vesele so se igrale okrog \xc4\x8drnega ma\xc4\x8dka. Bile so prav dobre volje, \xc5\xa1e prepevale so.\xc2\xab\xc2\xa0Brez ljube\xc4\x8dega star\xc5\xa1evskega vodstva postane naivna mlada \xc5\xbeenska \xc5\xa1e zgodnej\xc5\xa1i plen. V na\xc5\xa1i ljudski pravljici pa so mi\xc5\xa1i vseh starosti ena\xc4\x8dene. To pomeni, da tako starej\xc5\xa1e kot mlaj\xc5\xa1e \xc5\xbeenske komajda sli\xc5\xa1ijo notranja opozorila, ker so odrezane od divjega, nadaljujejo pot in se naivno smehljajo. Clarissa Pinkola Est\xc3\xa9s v svojem ustvarjalnem delu o notranjem \xc5\xbeivljenju \xc5\xbeensk meni, da plenilca razderemo tako, da ohranjamo intuicijo in instinkte ter se upremo njegovemu zapeljevanju. Ko bi naredili seznam vseh dosedanjih \xc5\xbeivljenjskih izgub in se spomnili vseh razo\xc4\x8daranj, trenutkov nemo\xc4\x8di v stiskah, trenutkov glaziranih in \xc5\xa1u\xc5\xa1te\xc4\x8dih izmi\xc5\xa1ljij, bi spoznali ranljiva mesta v svoji psihi.\n_START_SECTION_\nPrisotnost avtorja v zgodbi\n_START_PARAGRAPH_\nMi\xc5\xa1i menijo, da \xc4\x8drn ma\xc4\x8dek ni ve\xc4\x8d nevaren, saj je postal spokornik, ti pa se postijo in se mesa niti ne dotaknejo. Tukaj moramo tudi upo\xc5\xa1tevati avtorja, ki je tudi avtor mnogih posvetnih besedil. Anton Martin Slom\xc5\xa1ek se je s to ljudsko pravljico dotaknil teme navideznih in potuhnjenih spokornikov, ki v bistvu le \xc4\x8dakajo na pravo prilo\xc5\xbenost za udarec. Meni torej, da se je tak\xc5\xa1nih mo\xc5\xa1kih treba najbolj bati, saj nas s svojo pokor\xc5\xa1\xc4\x8dino lahko z lahkoto ukanijo.\n_START_SECTION_\nTabuizirana tema v ozadju zgodbe\n_START_PARAGRAPH_\nV ozadju ljudske pravljice pa je skrita \xc5\xa1e ena pere\xc4\x8da tema, ki jo lahko interpretiramo na dva na\xc4\x8dina. Basen namre\xc4\x8d pripoveduje tudi o tem, kako se je ma\xc4\x8dek\xc2\xa0\xc2\xbbpri\xc5\xa1el po svoji stari ma\xc4\x8dji navadi k \xc4\x8devljarju muzat in prilizovat\xc2\xab\xc2\xa0in da\xc2\xa0\xc2\xbbje obema bilo lepo\xc2\xab. Tukaj se prirojeni plenilec naivnih \xc5\xbeensk odkriva kot hinavski prilizovalec, ki izkazuje nadrejenemu pretirano prijaznost z namenom, da bi si pridobil njegovo naklonjenost. Tukaj se ka\xc5\xbee tudi premi\xc5\xa1ljena izbira poosebljenih \xc5\xbeivalskih junakov, saj so ma\xc4\x8dke od nekdaj bile znane po svoji priliznjenosti, hinav\xc5\xa1\xc4\x8dini in nepredvidljivosti. Muzanje pa si lahko razlagamo tudi druga\xc4\x8de. To, da je\xc2\xa0\xc2\xbbobema bilo lepo\xc2\xab, bi lahko razumeli tudi kot znak istospolne usmerjenosti plenilca in njegovega lastnika. Ljudske basni so se namre\xc4\x8d ohranjale z ustnim izro\xc4\x8dilom, njihov izvor pa je neznan, tako kot tudi \xc4\x8das nastanka. V\xc4\x8dasih so tak\xc5\xa1ne teme, kot je istospolna usmerjenost, bile kaznovane s smrtjo, \xc4\x8de si je kdo drznil o tem govoriti. Ljudske basni in pravljice pa so bile idealna krinka za tovrstne zgodbe.'